Արքայորդի (Ֆաբերժեի ձու)

«Արքայորդի» (), ոսկերչական ձու, որը դարձավ Ֆաբերժեի 52 զատկական ձվերից մեկը՝ պատրաստված Կարլ Ֆաբերժեի ընկերությունում Ռուսաստանի կայսերական ընտանիքի համար։ Այն ստեղծվել է 1912 թվականին Նիկոլայ II կայսեր պատվերով։ Ոսկերչական ձուն Նիկոլայը Զատկի տոնին նվիրել է կնոջը՝ կայսրուհի Ալեքսանդրա Ֆեոդորովնային։

Այսօր «Արքայորդի» կայսերական ոսկերչական ձուն պահպանվում և ցուցադրվում է Վիրջինիայի կերպարվեստի թանգարանում (Ռիչմոնդ, Վիրջինիա, ԱՄՆ)։

Դիզայն 
«Արքայորդի» ոսկերչական ձուն պատրաստված է Լյուդովիկոս XV-ի ոճով։ Այն ստեղծված է լազուրիտից։ Զարդարված է ոսկե նախշերով, Ալեքսանդրա Ֆեոդորովնայի միացագրով և ստեղծման տարեթվով։ Ոսկերչական ձվի պատրաստման համար օգտագործվել են հետևյալ նյութերը՝ ոսկի, լազուրիտ, ադամանդ, պլատին, ջրաներկ, փղոսկր։

Անակնկալ 
«Արքայորդի» կայսերական ոսկերչական ձվի անակնկալը Ռուսական կայսրության զինանշանն է՝ պլատինե ադամանդակուռ երկգլխանի արծիվը՝ պսակված կայսերական թագով։ Անակնկալի վրա տեղադրված է 2000 ադամանդ։ Կենտրոնում՝ արծվի կրծքին արքայազն Ալեքսեյ Նիկոլաևիչ Ռոմանովի դիմանկարն է։ Անակնկալի ստեղծման համար օգտագործվել են՝ պլատին, լազուրիտ, ադամանդ, ջրաներկ, փղոսկր։

Պատմություն 
Նիկոլայ II կայսրը ձուն կնոջը՝ Ալեքսանդրա Ֆեոդորովնային է նվիրել 1912 թվականի Զատկի տոնին։ 1917 թվականի Ռուսական հեղափոխության ժամանակ հեղափոխականները հափշտակեցին կայսերական ձվերի հավաքածուն և ուղարկեցին Կրեմլի զինապալատ։

1930 թվականին ձուն վաճառում են Արմանդ Համմերին, որը ձուն տեղափոխում է Նյու Յորք։ 1933 թվականին «Արքայորդի» կայսերական ոսկերչական ձուն գնում է Լիլիան Թոմաս Պրատ Ֆրեդերիկսբուրգը՝ General Motors ընկերության սեփականատիրոջ կինը։ 1947 թվականին, ըստ վերջինիս կտակի, ձուն փոխանցվում է Վիրջինիայի կերպարվեստի թանգարանին, ուր ցայսօր էլ մշտական ցուցադրության է ներկայացված հանրության համար։

Տես նաև 
 Ֆաբերժեի ձվեր

Ծանոթագրություններ

Արտաքին հղումներ 
 На сайте музея 
 Արքայորդի ձուն 
 Տեսանյութ ձվի մասին

Ոսկերչություն
Ռուսաստանի պատմություն
1912 աշխատություններ
Ֆաբերժեի ձվեր
Ֆաբերժե